
Egészséges vs. biztonságos vendéglátás – avagy mit kínálnak a gödöllői vendéglátósok étlapjai?

A dolgozat egy olyan, minden időben aktuális és népszerű témakört dolgoz fel, amely a társadalom széles körét érinti, nevezetesen az egészséges táplálkozás, ételallergia, ételintolerancia kérdésköröket.
A kapcsolódó hazai és nemzetközi szakirodalmi háttér feldolgozása alapján került sor a konkrét kutatási kérdések megfogalmazására, valamint a kutatási módszertanok meghatározására.
A kutatás fókuszában a Gödöllő városban működő vendéglátóegységek körében végzett reprezentatív, primer adatokon alapuló kvalitatív és kvantitatív vizsgálatok állnak. Ennek során saját szerkesztésű kérdőívvel végzett felmérésre került sor a vizsgálatban résztvevő vendéglátóegységek vendégeinek körében, valamint ezen egységek vezetőivel strukturált interjúk is készültek.
A vizsgálatok során többek között azon kérdésekre kerestem válaszokat, hogy a gödöllői vendéglátóegységekben mi alapján döntenek arról, hogy milyen ételek kerüljenek az étlapra, és vajon figyelembe veszik-e az egészségtudatosság, fenntarthatóság szempontjait. Kitérek arra is, hogy a vendégek speciális igényeiket a választott étterem ki tudja-e elégíteni, vagy csak bíznak abban, hogy az étlapon szerepelnek az ételintoleranciában, ételallergiában szenvedőknek, vagy az egészségtudatos táplálkozóknak kínálható ételek is?
Az eredményeket tekintve a reprezentatív kutatás megvalósult, ugyanis a Gödöllő városban működő 19 étterem közül 15 étterem állt rendelkezésre a vizsgálataimhoz. A kérdőív papíralapon, és online formában is kitöltésre került, 331 db értékelhető kitöltött kérdőív szolgált a kutatásom alapjául. A felmérés során kapott adatok és információk alapvető matematikai-statisztikai módszerek alkalmazásával kerültek feldolgozásra (Excel, SPSS).
A kapott eredmények alapján a vizsgálati kérdéseim megválaszolásra kerültek, és levontam a lehetséges következtetéseket, valamint megfogalmaztam javaslataimat is.
Fontos eredménynek tekintem, hogy a szakirodalomban foglaltakkal összhangban a vizsgált mintában is igazolódott, hogy az ételallergiával, ételintoleranciával érintettek 30% arányt tesznek ki. Továbbá az a feltevésem is igazolódott, hogy a vendéglátó egységek még nem eléggé felkészültek ezen vendégkör speciális ételigényeinek kielégítésére. A vizsgált éttermek étlapjai alapján, bár kötelező a vendégek korrekt tájékoztatása az ételekben előforduló allergénekről, ennek sajnos még nem minden étterem tesz eleget. Az interjúválaszok alapján SWOT elemzést is készítettem a vizsgálati kérdések további alátámasztása céljából.
 



